b'\n_START_ARTICLE_\nIoana P\xc3\xa2rvulescu\n_START_SECTION_\nBiografie\n_START_PARAGRAPH_\nA absolvit Facultatea de Litere a Universit\xc4\x83\xc8\x9bii din Bucure\xc8\x99ti, sec\xc8\x9bia rom\xc3\xa2n\xc4\x83-francez\xc4\x83, \xc3\xaen 1983. \xc3\x8entre 1983 \xe2\x80\x93 1990 a fost profesoar\xc4\x83 (de rom\xc3\xa2n\xc4\x83 \xc8\x99i francez\xc4\x83) la \xc8\x98coala nr. 1 din Roata de Jos, jude\xc8\x9bul Giurgiu. \xc3\x8entre 1990 \xe2\x80\x931993 a fost redactor la Editura Litera Bucure\xc8\x99ti. \xc3\x8entre 1993 - 2010, este redactor la s\xc4\x83pt\xc4\x83m\xc3\xa2nalul Rom\xc3\xa2nia literar\xc4\x83, responsabil cu sec\xc8\x9biunea de critic\xc4\x83 literar\xc4\x83. Rubrici s\xc4\x83pt\xc4\x83m\xc3\xa2nale permanente \xc3\xaen aceast\xc4\x83 perioad\xc4\x83: Cronica literar\xc4\x83, Premiile literare, Alfabetul doamnelor (istoria personajului literar feminin \xc3\xaen literatura rom\xc3\xa2n\xc4\x83), Alfabetul domnilor (istoria personajului literar masculin), Revista revistelor interbelice, Cronica optimistei/pesimistei (tablete literare) etc. Colabor\xc4\x83ri cu articole la principalele reviste culturale din Rom\xc3\xa2nia._NEWLINE_\xc3\x8en prezent, este profesor universitar la Departamentul de Studii Literare al Facult\xc4\x83\xc8\x9bii de Litere din Bucure\xc8\x99ti. _NEWLINE_Devine doctor \xc3\xaen filologie, \xc3\xaen 1999, cu teza Prejudec\xc4\x83\xc8\x9bi literare. Op\xc8\x9biuni comode \xc3\xaen receptarea literaturii rom\xc3\xa2ne, coordonat\xc4\x83 de criticul literar Nicolae Manolescu. Lucrarea este alc\xc4\x83tuit\xc4\x83 dintr-o prim\xc4\x83 parte teoretic\xc4\x83 urm\xc4\x83rind definirea prejudec\xc4\x83\xc8\x9bii literare \xc8\x99i delimitarea ei, dintr-o a doua parte aplicativ\xc4\x83 referitoare la literatura rom\xc3\xa2n\xc4\x83 \xc8\x99i din anexe arhivistice. A fost publicat\xc4\x83 par\xc8\x9bial cu titlul Prejudec\xc4\x83\xc8\x9bi literare, Ed. Univers Educa\xc8\x9bional, Bucure\xc8\x99ti, 1999._NEWLINE_La Editura Humanitas, a coordonat colec\xc8\x9bia \xe2\x80\x9eCartea de pe noptier\xc4\x83\xe2\x80\x9d._NEWLINE_Coautor la manualele de limba \xc8\x99i literatura rom\xc3\xa2n\xc4\x83 (clasele IX-XII), ap\xc4\x83rute la Editura Humanitas Educa\xc8\x9bional.'